Riċerkaturi Irlandiżi se jagħmlu  studju sabiex jeżaminaw is-soċjetajiet li kienu jgħixu f’Malta fi żmien il-preistorja.  Il-proġett  li ser jiswa aktar minn €2 miljun. Il-fażi preistorika ta’ Malta minn dejjem qanqlet ħafna interess fost ir-riċerkaturi u l-akkademiċi, b’monumenti storiċi li huma meqjusa bhala uniċi fid-dinja.  Iżda iktar mill-wirt arkitettoniku u l-fdalijiet neolitiċi, jidher li issa l-attenzjoni daret fuq l-istil ta’ ħajja primittiva, tal-ewwel abitanti Maltin f’era li ftit li xejn għandna tagħrif dwarha. Il-misteri dwar is-soċjetajiet preistoriċi li ilhom midfuna iktar minn 7,000 sena se jiġu nvestigati minn tim ta’ riċerkaturi tal-Universita’ ta’ Queens fl-Irlanda ta’ Fuq. Dr Caroline Malone, mill-Iskola tal-Ġografija tal-Università ta’ Queens, se tmexxi l-istudju li se ikopri eluf ta’ snin – mill-perjodu Neolitiku tas-sena 5,500 Qabel Kristu sa madwar 1000 sena wara Kristu. Ir-riċerkaturi se jaraw kif jistgħu jippreservaw it-traċċi li se jsibu tal-ħajja primittiva permezz ta’ teknoloġija forensika ġdida li se tintuża f’dan il-proġett. Dr Malone tiddeskrivi lil Malta bħala laboratorju affaxinanti, ideali għar-riċerka ta’ dix-xorta. Minn dan l-istudju qed tittama li tikseb minjiera t’informazzjoni dwar kif adattaw ruħhom l-ewwel residenti f’dawn il-gżejjer. Fl-era preistorika huwa maħsub li Malta kellha popolazzjoni li tvarja bejn 5,000 u 10,000 ruħ.  Skont Dr Malone l-ewwel residenti rnexxielhom jibnu tempji megalitiċi meta l-parti l-kbira tal-Ewropa kienet inqas sofistikata. Ir-riċerkaturi ser jużaw x-xjenza forensika biex isiru jafu aħjar fuq l-ambjent tal-gżejjer Maltin f’dak il-perjodu inkluż fuq il-klima u l-afforestazzjoni. Il-proġett, li se jiswa maż-€2.5 miljun b’finanzjament mill-iskema tal-Kunsill Ewropew tar-riċerka, tnieda fil-preżenza tal-Kummissarju Għoli Malti għar-Renju Unit Norman Hamilton.